De grønne områder er yderst besøgte om sommeren. Derfor opruster Aalborg Kommune deres rengøringsindsats.

Solen står højt på himmelen. Og det lokker folk udendørs - især til de grønne områder. Det giver selvfølgelig også mere affald i de områder, når de solglade nordjyder har færdigdrukket deres øl og spist deres sandwichs. Den øgede mængde affald får nu Aalborg Kommune til at tage affære. Pr. dags dato styrker de deres rengøringsindsats. Det forklarer kommunen i en pressemeddelelse. Fremover vil indsatsen styrkes ved at rengøre alle grønne områder i kommunen om morgenen alle ugens syv dage. Derudover vil der ekstraordinært blive samlet skrald op i løbet af dagen. Og der bliver opstillet ekstra affaldsstativer for at matche den øgede efterspørgsel. Men selvom kummunen øger indsatsen er der stadig brug for hjælp. De beder derfor brugerne af områderne til at benytte affaldsspandene, og tage det med, hvis de er fyldte.